MINISTAR Marko Pavić sinoć je gostovao u RTL Direktu i pričao o mirovinskoj reformi i sindikalnom referendumu "67 je previše".

Pavić je rekao da su spotovi kojima se reklamira mirovinska reforma transparentni.

"Sve je transparentno, svu smo dokumentaciji dostavili na vrijeme i poslali na sve potrebne adrese. Imamo pravo upozoravati na posljedice sindikalnih aktivnosti", rekao je.

Kaže kako je produljenje radnog vijeka za odlazak u mirovinu bila preporuka Bruxellesa.

"Istina jest da je to bila preporuka Bruxellesa, ali kad gledate ocjenu kreditnog rejtinga, jedan od glavnih argumenata zašto je podignut Hrvatskoj, jest mirovinska reforma."

Kaže da su povlaštene mirovine zarađene

Povlaštene mirovine, kojih je jako puno u Hrvatskoj, se ne diraju. Ukupno je u mirovinskom sustavu 175,2 tisuće “povlaštenih” umirovljenika, odnosno onih koji su u mirovinu otišli po posebnim propisima. Za njihove mirovine mjesečno se izdvaja 773,4 milijuna kuna, odnosno oko 9,3 milijarde kuna godišnje.

Ministar kaže da su ti ljudi to zaradili.

>> Povlaštene mirovine su sveta krava. Dok ju ne zakoljemo, nema nam naprijed

Tekst se nastavlja ispod oglasa

"Sada je mirovina u prosjeku 2700 kuna. Glavni nam je cilj da duže ostati na tržištu rada jer danas oni koji rade 41 godinu imaju prosječno 4500 kuna mirovine. Što se povlaštenih mirovina tiče, one nisu povlaštene već su po posebnom propisu. Ti ljudi su zaradili mirovine i to su nakupljena prava posljednjih 75 godina, ali njihovo razdvajanje ništa ne može riješiti. Ipak, napravit ćemo analize pa reagirati prema njima", kaže ministar.

"Hrvatska je jedina od EU članica imala Domovinski rat", rekao je ministar Pavić.

17 kategorija povlaštenih mirovina

Prva kategorija su bivši policajci, radnici u pravosuđu i oni koji su radili na razminiravanju, zatim slijede: djelatne vojne osobe, pripadnici poražene vojske iz Drugog svjetskog rata, bivši politički zatvorenici, veterani Domovinskog rata, dvije kategorije bivših pripadnika JNA, sudionici Narodno-oslobodilačkog rata, zastupnici i Ustavni suci, članovi Izvršnog vijeća sabora i umirovljeni javni službenici, bivši službenici koji su radili u tijelima SFRJ, akademici, radnici u ugljenokopima, radnici profesionalno izloženi azbestu, pomorci po posebnom zakonu i pripadnici HVO-a.

>> I borci HVO-a imaju povlaštene mirovine. Prosječan staž im je sedam godina

Sve skupa više od 15 posto ljudi koji su u mirovini ima pravo na povoljnije mirovine od drugih, i to s puno manje radnog staža od ostalih.

Među povlaštenima najviše je hrvatskih branitelja iz Domovinskog rata, i to njih 71.180. Prosječna mirovina iznosi 5,746 kuna, a u prosjeku ratni veterani imaju tek 18 godina radnog staža. Mirovinu veću od 8000 kuna prima čak 12.842 korisnika.

Najmanje radnog staža imaju, a primaju povlaštenu mirovinu, pripadnici Hrvatskog vijeća obrane. Naime, njih je 6761 i prosječna mirovina iznosi 3.046 kuna. U prosjeku imaju samo 7 godina radnog staža.